Nariadenie Komisie (EHS) č. 2915/93
z 22. októbra 1993,
ktorým sa mení a dopĺňa nariadenie (EHS) č. 3077/78 o rovnocennosti osvedčení, ktoré sa prikladajú ku chmeľu dovážanému z nečlenských krajín, s osvedčeniami spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom [1], naposledy zmenené a doplnené nariadením (EHS) č. 3124/92 [2], najmä na jeho článok 5 ods. 2,
keďže nariadením Komisie (EHS) č. 3077/78 [3], naposledy zmeneným a doplneným nariadením (EHS) č. 2238/91 [4], sa uznáva rovnocennosť osvedčení, ktoré sa prikladajú ku chmeľu dovážanému z určitých nečlenských krajín a vymenúvajú organizácie v týchto krajinách, ktoré sú splnomocnené na vydanie osvedčení o rovnocennosti a výrobky, ktorých sa to týka; keďže ďalšie politické udalosti si vyžiadali tento zoznam zrevidovať; keďže dotknuté organizácie v týchto nečlenských krajinách sú povinné aktualizovať informácie obsiahnuté v prílohe k tomuto nariadeniu a udržiavať úzku spoluprácu s Komisiou oznamovaním príslušných údajov jej jednotlivým oddeleniam;
keďže Maďarsko sa v nadväznosti na to zaviazalo, že splní požiadavky, ktoré sú určené v súvislosti s uvádzaním chmeľu a chmeľových výrobkov na trh a splnomocnilo určitú organizáciu na vydávanie osvedčení o rovnocennosti; keďže takéto osvedčenia by sa teda mali uznať za rovnocenné s osvedčeniami spoločenstva a výrobky, na ktoré sa vzťahujú, prepustiť do voľného obehu; keďže preto by sa mala príloha k nariadeniu (EHS) č. 3077/78 zmeniť a doplniť;
keďže opatrenia stanovené v tomto nariadení sú v súlade so stanoviskom Riadiaceho výboru pre chmeľ,
PRIJALA TOTO NARIADENIE:
Článok 1
K článku 1 nariadenia (EHS) č. 3077/78 sa pridáva táto veta:
"Príloha sa reviduje na základe údajov, ktoré oznámili dotknuté nečlenské štáty."
Príloha k tomuto nariadeniu nahrádza prílohu k nariadeniu Komisie (EHS) č. 3077/78.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. októbra 1993